ກອງປະຊຸມປຶກສາຫາລື ລະຫວ່າງ ລັດຖະມົນຕີເສດຖະກີດອາຊຽນ ກັບສະຫະລັດອາເມລິກາ
ໃນວັນທີ 04 ສິງຫາ 2016 ຕອນບ່າຍ ທີ່ ໂຮງແຮມດອນຈັນພາເລດ, ໄດ້ມີການສືບຕໍ່ ການດຳເນີນກອງປະຊຸມລັດຖະມົນຕີເສດຖະກິດອາຊຽນ ຄັ້ງທີ 48 ແລະ ກອງປະຊຸມອື່ນຯ ທີ່ກ່ຽວຂ້ອງ; ຊຶ່ງໃນພາກບ່າຍນີ້ແມ່ນໄດ້ໄຂກອງປະຊຸມປຶກສາຫາລື ລະຫວ່າງ ລັດຖະມົນຕີເສດຖະກີດອາຊຽນ ກັບສະຫະລັດອາເມລິກາ (AEM-USTR Consultations) ຂຶ້ນພາຍໃຕ້ການເປັນປະທານຮ່ວມ ຂອງ ທ່ານ ນາງ ເຂັມມະນີ ພົນເສນາ, ລັດຖະມົນຕີ ກະຊວງອຸດສາຫະກຳ ແລະ ການຄ້າ ທັງເປັນລັດຖະມົນຕີເສດຖະກິດອາຊຽນ ຂອງ ສປປ ລາວ ແລະ ທ່ານ ນາງ ບາບາຣາ ວັດເຊວ ຜູ້ຊ່ວຍຝ່າຍຕາງໜ້າການຄ້າສະຫະລັດອາເມລິກາ. ຈຸດປະສົງຂອງກອງປະຊຸມດັ່ງກ່າວແມ່ນ ເພື່ອສືບຕໍ່ຜົນຂອງການປຶກສາຫາລືຮ່ວມກັນໃນກອງປະຊຸມຄັ້ງທີ່ຜ່ານມາ ໂດຍແນໃສ່ເສີມຂະຫຍາຍການຮ່ວມມືດ້ານເສດຖະກິດການຄ້າ ແລະ ການລົງທຶນ ນຳກັນໃຫ້ນັບມື້ນັບຫລາຍຂຶ້ນ.
ເວົ້າລວມແລ້ວ, ກອງປະຊຸມຄັ້ງນີ້ແມ່ນໄດ້ດຳເນີນໄປດ້ວຍຜົນສຳເລັດຕາມຄາດໝາຍເປັນຢ່າງດີ ຊຶ່ງໃນນັ້ນ ໄດ້ເຫັນດີນຳກັນຫລາຍປະເດັນດັ່ງນີ້:
1. ອາເມລິກາໄດ້ໃຫ້ທັດສະນະວ່າ ການສ້າງຕັ້ງປະຊາຄົມເສດຖະກິດອາຊຽນໃນປີ 2015 ເປັນ ບາດກ້າວທີ່ສຳຄັນທີ່ສຸດຂອງຂະບວນການເຊື່ອມໂຍງເສດຖະກິດພາຍໃນພາກພື້ນ. ອາເມລິກາ ສະແດງຄວາມຊົມເຊີຍຕໍ່ແຜນງານປະຊາຄົມເສດຖະກິດອາຊຽນ 2025, ເຊິ່ງໄດ້ສະແດງໃຫ້ເຫັນວ່າປະຊາຄົມເສດຖະກິດອາຊຽນພາຍໃນປີ 2025 ຈະມີລະດັບການເຊື່ອມໂຍງທີ່ສູງ ແລະ ໜຽວແໜ້ນ; ມີຄວາມສາມາດໃນການແຂ່ງຂັນສູງ, ມີຄວາມຄິດໃໝ່ໆ ແລະ ມີການປ່ຽນແປງຢູ່ສະເໝີ; ໂດຍມີການສົ່ງເສີມໃຫ້ມີການເຊື່ອມຈອດເຊິ່ງກັນແລະກັນ ແລະ ຮ່ວມມືໃນຂະແໜງຕ່າງໆ; ເປັນປະຊາຄົມທີ່ມີຄວາມຢືດຢຸ່ນສູງ, ມີສ່ວນຮ່ວມຂອງທຸກພາກສ່ວນ ແລະ ມີປະຊາຊົນເປັນສູນກາງ; ແລະ ເຊື່ອມໂຍງກັບເສດຖະກິດໂລກ.
2. ລັດຖະມົນດີໄດ້ຮັບຮູ້ເຖິງສະພາບຮ່ວມມືສອງຝ່າຍທາງດ້ານການຄ້າ ແລະ ການລົງທຶນ ລະຫວ່າງ ອາຊຽນ ກັບ ສະຫະລັດອາເມລິກາ. ມູນຄ່າລວມຂອງການຄ້າດ້ານສິນຄ້າລະຫວ່າງອາຊຽນ ແລະ ອາເມລິກາບັນລຸໄດ້ເຖິງ $ 212.8 ຕື້ ໂດລາ ໃນປີ 2015, ນັບເປັນ 9.3 ເປີເຊັນຂອງການຄ້າຂອງອາຊຽນທັງໝົດ ແລະ ເຮັດໃຫ້ສະຫະລັດອາເມລິກາກາຍເປັນຄູ່ຄ້າໃຫຍ່ອັນດັບທີ 4 ຂອງອາຊຽນ. ການລົງທຶນຈາກ ສະຫະລັດອາເມລິກາມາຍັງອາຊຽນມີມູນຄ່າເຖິງ $ 12.2 ຕື້ ໂດລາ ໃນປີ 2015, ເປັນປະເທດໃຫຍ່ອັນດັບທີສາມທີ່ເຂົ້າມາລົງທຶນຢູ່ອາຊຽນ.
3. ລັດຖະມົນຕີຮັບຊາບກ່ຽວກັບຄວາມຄືບໜ້າໃນການຈັດຕັ້ງປະຕິບັດສັນຍາຂອບວຽກການຮ່ວມມືທາງດ້ານການຄ້າ ແລະ ການລົງທຶນ ລະຫວ່າງອາຊຽນ ແລະ ສະຫະລັດອາເມລິກາ (TIFA) ແລະ ການຂະຫຍາຍແຜນວຽກຂອງໂຄງການຮ່ວມມືທາງດ້ານເສດຖະກິດ (E3).
4. ລັດຖະມົນຕີສະແດງຄວາມຍິນດີ ຕໍ່ຜົນສຳເລັດຂອງການເດີນທາງໄປຢ້ຽມຢາມສະຫະລັດອາເມລິກາຂອງລັດຖະມົນຕີເສດຖະກິດອາຊຽນ ໃນລະຫວ່າງວັນທີ 17-18 ກຸມພາ 2016, ເຊິ່ງຈັດຄຽງຄູ່ກັບກອງປະຊຸມສຸດຍອດຜູ້ນໍາອາຊຽນ-ອາເມລິກາ ສະໃໝວິສາມັນ ທີ່ເມືອງຊັນນີແລນ, ຄາລີຟໍເນຍ, ສະຫະລັດອາເມລິກາ, ເຊິ່ງຊ່ວຍໃຫ້ການເຊື່ອມໂຍງອາຊຽນ-ອາເມລິກາຫັດແໜ້ນຂຶ້ນຕື່ມ ແລະ ເປັນການເຜີຍແຜ່ຂໍ້ມູນກ່ຽວກັບອາຊຽນຢູ່ສະຫະ ລັດອາເມລິກາ.
5. ລັດຖະມົນຕີເສດຖະກິດອາຊຽນຮັບຊາບກ່ຽວກັບຄວາມຄື້ບໜ້າຂອງການກະກຽມຈັດຕັ້ງປະຕິບັດສອງໂຄງການຄື: ການເຊື່ອມຈອດອາເມລິກາກັບອາຊຽນ ແລະ ການຝຶກອົບຮົມອາເມລິກາ-ອາຊຽນ, ທີ່ໄດ້ຖະແຫຼງໂດຍທ່ານ ປະນານາທິບໍດີ ບາລັກ ໂອບາມ້າ ໃນລະຫວ່າງກອງປະຊຸມສຸດຍອດອາເມລິກາ-ອາຊຽນ.
6. ລັດຖະມົນຕີສະແດງຄວາມຍິນດີທີ່ສາມສູນເຊື່ອມຈອດຕັ້ງຢູ່ ເມືອງຈາກາຕ້າ, ສິງກະໂປ ແລະ ບາງກອກ ເພື່ອຈັດຕັ້ງປະຕິບັດໂຄງການເຊື່ອມຈອດອາເມລິກາ-ອາຊຽນ ຈະຖືກນຳໃຊ້ພາຍໃນເດືອນ ກັນຍາ 2016 ນີ້, ເຊິ່ງຈະຊ່ວຍຮວບຮວມບຸກຄາລະກອນ ແລະ ຄວາມສາມາດຂອງລັດຖະບານ ແລະ ເອກະຊົນຂອງສະຫະລັດອາເມລິກາ ເພື່ອສົ່ງເສີມການຮ່ວມມືທາງດ້ານເສດຖະກິດຂອງສະຫະລັດອາເມລິກາ-ອາຊຽນ ແລະ ຊ່ວຍອາຊຽນ ແລະ ສະມາຊິກຂອງອາຊຽນບັນລຸເປົ້າໝາຍໃນການເຊື່ອມໂຍງເສດຖະກິດເປັນປະຊາຄົມເສດຖະກິດອາຊຽນ.
7. ລັດຖະມົນຕີສະແດງຄວາມຕ້ອນຮັບໂຄງການການຝຶກງານຂອງອາຊຽນ-ອາເມລິກາ, ເຊິ່ງມີຈຸດປະສົງສ້າງຄວາມອາດສາມາດທາງດ້ານວິຊາການໃຫ້ແກ່ພະນັກງານໜຸ່ມນ້ອຍຂອງອາຊຽນໂດຍການໃຫ້ໂອກາດພວກເຂົາໃນການໄປເຮັດວຽກກັບບໍລິສັດຢູ່ອາເມລິກາ ແລະ ໃນຂະນະດຽວກັນ, ກໍ່ສົ່ງເສີມໃຫ້ບໍລິສັດຂອງອາເມລິກາເຂົ້າເຖິງຕະຫຼາດແຮງງານທີ່ມີພອນສະຫວັນຂອງອາຊຽນ.
8. ລັດຖະມົນຕີເສດຖະກິດອາຊຽນໄດ້ສະແດງຄວາມຂອບໃຈຕໍ່ສະຫະລັດອາເມລິກາໃນການສືບຕໍ່ໃຫ້ການຊ່ວຍເຫຼືອໃນຂົງເຂດການບໍລິການປະຕູດຽວທາງດ້ານພາສີ, ການອຳນວຍຄວາມສະດວກທາງດ້ານການຄ້າ, ທຸລະກິດຂະໜາດນ້ອຍ ແລະ ກາງ, ພະລັງງານ ແລະ ການພັດທະນາເຕັກໂນໂລຊີທາງດ້ານຂໍມູນຂ່າວສານ ແລະ ການສື່ສານ (ICT) ໂດຍຜ່ານໂຄງການຂອງອົງການ USAID “ການເຊື່ອມຈອດອາຊຽນໂດຍຜ່ານການຄ້າ ແລະ ການລົງທືນ” (ACTI), ແລະ ຫວັງວ່າໂຄງການຈະໄດ້ຮັບການສືບຕໍ່ເພື່ອຊ່ວຍເຫຼືອແຜນງານປະຊາຄົມເສດຖະກິດອາຊຽນ 2025.
9. ລັດຖະມົນຕີສະແດງຄວາມຍິນດີທີ່ໄດ້ຮັບຊາບກ່ຽວກັບຜົນຂອງງານຝຶກອົບຮົມຄັ້ງທຳອິດພາຍໃຕ້ ການສົນທະນາກ່ຽວກັບການຄ້າ ແລະ ສິ່ງແວດລ້ອມ ເຊິ່ງໄດ້ລົງເລີກກ່ຽວກັບການແກ້ໄຂບັນຫາການປະມົງແບບຜິດກົດໝາຍ, ບໍ່ລາຍງານ ແລະ ບໍ່ມີການຄຸ້ມຄອງ, ທີ່ໄດ້ຈັດຂຶ້ນໃນວັນທີ 5-6 ພະຈິກ 2015 ທີ່ເມືອງກຸລາລຳເປີ, ມາເລເຊັຍ ແລະ ຫວັງວ່າຈະມີການຝຶກອົບຮົມອີກຄັ້ງຕໍ່ໄປ.
10. ລັດຖະມົນຕີຮັບຊາບເຖິງບົດລາຍງານຂອງສະພາທຸລະກິດອາເມລິກາ-ອາຊຽນ, ລວມທັງກິດຈະກຳຕ່າງໆເພື່ອສົ່ງ ເສີມການຄ້າ ແລະ ການລົງທຶນລະຫວ່າງອາຊຽນ ແລະ ສະຫະລັດອາເມລິກາ ແລະ ຂໍ້ສະເໜີຕ່າງໆ.